Kroatian hallituksella ei ole tietoa Fennovoiman kumppaniksi havittelevasta Migrit Solarna Energijasta. Yle Uutisten Kroatiassa vierailevan toimittajan Hannu Tikkalan mukaan pääkaupungissa, Zagrebissa, ollaan ihmeissään Suomeen investoivasta kroatialaisesta energiayhtiöstä.

– Kaikki ovat huuli pyöreänä – niin kroatialaiset asiantuntijat ja virkamiehet kuin poliitikotkin. He kummastelevat isosti sitä, miten tuntematon kroatialaisyhtiö voi lähteä näin suureen investointiin mukaan, Tikkala kertoo.

Kroatialaisviranomaiset pyrkivät seuraavaksi selvittämään, mistä Migrit Solarna Energija -yrityksessä ja sen Fennovoima-investoinnissa oikein on kyse. Kroatian hallituksen on määrä tiedottaa aiheesta vielä torstain aikana.

Ylen toimittaja kävi aamupäivällä myös Migrit Solarna Energijan aurinkovoimalalla Orahovican kaupungissa Kroatian itäosissa.

Migrit Solarna Energijan aurinkovoimala Orahovican kaupungissa Kroatian itäosissa. Yle

– Voimala on Kroatian suurin aurinkoenergiainvestointi, mutta isolta se ei vaikuttanut. Noin jalkapallokentän kokoinen alue, joten toiminta näyttää aika pienimuotoiselta, Hannu Tikkala toteaa.